
Europski parlament,
–	uzimajući u obzir prijedlog Općeg odbora Tijela za sprečavanje pranja novca i borbu protiv financiranja terorizma od 9. prosinca 2025. (Odluka GBSUP br. 7/2025 (Odluka GBFIU br. 11/2025)),
–	uzimajući u obzir članak 63. stavak 4. Uredbe (EU) 2024/1620 Europskog parlamenta i Vijeća od 31. svibnja 2024. o osnivanju Tijela za sprečavanje pranja novca i borbu protiv financiranja terorizma i izmjeni uredaba (EU) br. 1093/2010, (EU) br. 1094/2010 i (EU) br. 1095/2010[footnoteRef:1],  [1:  	SL L, 2024/1620, 19.6.2024., ELI: http://data.europa.eu/eli/reg/2024/1620/oj.] 

–	uzimajući u obzir Odluku Konferencije predsjednika od 22. listopada 2025. o pravilima o imenovanju predstavnika Europskog parlamenta ili drugih osoba u upravne odbore ili na druge položaje u agencijama i tijelima,
–	uzimajući u obzir Poslovnik,
–	uzimajući u obzir izvješće Odbora za ekonomsku i monetarnu politiku i Odbora za građanske slobode, pravosuđe i unutarnje poslove (A10-0267/2025),
A.	budući da je člankom 63. stavkom 4. Uredbe (EU) 2024/1620 predviđeno da se članovi Izvršnog odbora Tijela za sprečavanje pranja novca i borbu protiv financiranja terorizma biraju na temelju postignuća, vještina, znanja, integriteta, priznatog ugleda i iskustva u području sprečavanja pranja novca i financiranja terorizma (SPNFT) te drugih relevantnih kvalifikacija;
B.	budući da je Parlament predan osiguravanju rodne ravnoteže na izvršnim položajima u institucijama, tijelima i agencijama Unije; budući da bi sve institucije i tijela Unije te sve nacionalne institucije i tijela trebali provoditi konkretne mjere za postizanje rodne ravnoteže; budući da Parlament očekuje da mu se preda popis kandidata koji su ušli u uži izbor, odnosno popis s najmanje dva kvalificirana kandidata za buduća imenovanja, u svrhu očuvanja rodno uravnotežene zastupljenosti u Izvršnom odboru Tijela za sprečavanje pranja novca i borbu protiv financiranja terorizma, kako je navedeno u uvodnoj izjavi 66. Uredbe (EU) 2024/1620;
C.	budući da je u skladu s člankom 63. stavkom 4. Uredbe (EU) 2024/1620 Komisija 12. studenoga 2025. usvojila popis s jednom kandidatkinjom za obnašanje dužnosti člana Izvršnog odbora Tijela za sprečavanje pranja novca i borbu protiv financiranja terorizma te da je taj popis dostavila Parlamentu;
D.	budući da su Odbor za ekonomsku i monetarnu politiku i Odbor za građanske slobode, pravosuđe i unutarnje poslove zatim ocijenili kvalifikacije kandidatkinje sa spomenutog popisa kandidata koji su ušli u uži izbor za mjesto člana Izvršnog odbora Tijela za sprečavanje pranja novca i borbu protiv financiranja terorizma, u prvom redu uzimajući u obzir zahtjeve utvrđene u članku 63. Uredbe (EU) 2024/1620;
E.	budući da su 2. prosinca 2025. Odbor za ekonomsku i monetarnu politiku i Odbor za građanske slobode, pravosuđe i unutarnje poslove održali saslušanje s kandidatkinjom Henricom Marijom Verbeek-Kusters, na kojemu je ona održala uvodni govor i potom odgovorila na pitanja članova odborâ;
F.	budući da je Opći odbor Tijela za sprečavanje pranja novca i borbu protiv financiranja terorizma 9. prosinca 2025. donio prijedlog o imenovanju Henrice Marije Verbeek-Kusters članicom Izvršnog odbora Tijela za sprečavanje pranja novca i borbu protiv financiranja terorizma te da je taj prijedlog proslijedio Parlamentu;
1.	odobrava prijedlog za imenovanje Henrice Marije Verbeek-Kusters članicom Izvršnog odbora Tijela za sprečavanje pranja novca i borbu protiv financiranja terorizma;
2.	nalaže svojoj predsjednici da ovu Odluku proslijedi Vijeću, Komisiji, Tijelu za sprečavanje pranja novca i borbu protiv financiranja terorizma i vladama država članica.

